એ દરમિયાન પાલનપુર રાજ્યના રાજકવિ છોટાલાલ બ્રહ્મભટ્ટે કાલિદાસની કેટલીક રચનાઓનો અનુવાદ કર્યો હતો. તેમની સાથે સૂરજમલભાઈ ઝવેરી ઉર્ફે કુમારી જ્યોતિર્બાળા, વિશ્વનાથ ડૉલરરાય હાથી, બાબુભાઈ પવાર, જેસિંગલાલ ઝવેરી વગેરે એવા સર્જકો આવ્યા જેમણે કવિતાઓ તો કરી પણ પોતાની રચનાઓમાં પાછળ ‘પાલનપુરી’ નામ ધારણ ન કર્યું. એમાં સૂરજમલભાઈ ઝવેરી સાથેનો એક કિસ્સો ભારે જાણીતો છે. તેઓ ‘નવચેતન’ સામયિકમાં ‘કુમારી જ્યોતિર્બાળા’ નામથી નારીસંવેદના આધારિત કવિતા લખતા હતા. દરમિયાન તેમની કવિતાઓમાં ઝીલાતા સ્ત્રીભાવ સામે વાચકોમાં શંકા ઉત્પન્ન થઈ કે, આ કાવ્યોના રચનાર કોઈ સ્ત્રી નહીં પણ પુરુષ લાગે છે. કેટલાક વાચકોએ પત્રો લખ્યા એટલે તંત્રી ચાંપશીભાઈ ઉદ્દેશીએ સૂરજમલભાઈ સુધી પોતાની મૂંઝવણ પહોંચાડી. એજ અઠવાડિયે સૂરજમલભાઈએ સ્ત્રીવેશ ધારણ કરી, ફોટો પડાવી ચાંપશીભાઈને મોકલી આપ્યો. જે તેમણે ‘નવચેતન’ના દિવાળી અંકમાં પ્રસિદ્ધ કરી વાચકોની મૂંઝવણનો અંત આણ્યો હતો. તેમની અનેક રચનાઓમાં ‘ભગવી ચૂંદડી’ નામની કવિતા બહુ જાણીતી છે.